Opetus- ja kulttuuriministeriölle LAUSUNTO

**Hallituksen esitys eduskunnalle laeiksi lukiolain, ammatillisesta peruskoulutuksesta annetun lain sekä vapaasta sivistystyöstä annetun lain 4§:n muuttamisesta**

(OKM 57/010/2014)

Hallitus ehdottaa muutettavaksi lukio- ja ammatillisen koulutuksen järjestämisluvan ja vapaan sivistystyön oppilaitoksen ylläpitämisluvan myöntämistä ja peruuttamista koskevia säännöksiä. Koulutuksen järjestämisluvista ja oppilaitoksen ylläpitämisluvista päättäisi edelleen opetus- ja kulttuuriministeriö. Lakien tultua voimaan, vanhojen säännösten perusteella myönnettyjen koulutuksen järjestämislupien voimassaolo päättyisi. Vapaasta sivistystyöstä annetun lain mukaiset ylläpitämisluvat säilyisivät ehdotetun lain mukaisina lupina, mutta ylläpitäjien taloudelliset edellytykset oppilaitoksen ylläpitämiseen tutkittaisiin viran puolesta.

*Yhdistys pitää hyvänä sitä, että vapaan sivistystyön koulutuksen järjestämisluvat säilyvät ehdotetun lain mukaisina lupina.*

Vapaasta sivistystyöstä annetun lakiesityksen 4§:n 2 momentin mukaan luvan myöntämisen edellytyksenä on, että on olemassa sivistystarve ja että hakijalla on ammatilliset ja taloudelliset edellytykset oppilaitoksen ylläpitämiseen ja koulutuksen järjestämiseen.

Esityksen yksityiskohtaisissa perusteluissa todetaan, että vapaan sivistystyön oppilaitoksen ylläpitolupaharkinnassa otettaisiin huomioon järjestäjän koko toiminta, mukaan lukien oppilaitoksen mahdollinen tutkintoon johtava koulutus. Lisäksi lupaharkinnassa otetaan huomioon oppilaitosten arvo- tai aatetausta tai muu koulutustehtävän tuoma erityisyys sekä syrjäytymistä ehkäisevä työ. Samoin lakiesityksen yleisissä perusteluissa olevien tavoitteiden osalta todetaan, että nykyinen lukio-, ammatillisen perus- ja lisäkoulutuksen sekä vapaan sivistystyön järjestäjäkenttä on hajautunut liiaksi, jotta se kykenisi vastaamaan 2020-luvun haasteisiin. Koulutuksen järjestäjiltä edellytetään jatkossa nykyistä parempaa reagointikykyä ja erikoistumista, jotta muutokseen voidaan menestyksellisesti vastata. Niukkenevien resurssien ja kasvavien haasteiden olosuhteissa on keskityttävä toiminnan laatuun ja koulutuksen oikea-aikaiseen kohdentamiseen. Hallitus aikoo vastata asetettuihin tavoitteisiin kokoamalla järjestäjäkenttää lukio-, ammatillisessa perus- ja lisäkoulutuksessa sekä vapaassa sivistystyössä. Nykyistä vahvemmat järjestäjät voivat käyttää resurssinsa tehokkaammin koulutukseen ja koulutuksen tuloksellisuuteen.

*Suomen kesäyliopistot ry haluaa kiinnittää huomion siihen, että kooltaan pieni koulutustoimija voi olla omalla erikoistumisalallaan suhteellisesti iso ja vaikuttava. Toiminnan laadun ja vaikuttavuuden varmistamiseksi riittävän suuri vapaan sivistysyön oppilaitos voi olla suhteellisen pieni, kun toiminta tapahtuu kustannustehokkaasti, koulutuksesta on kysyntää ja koulutuksen muut rahoitusväylät kuin valtionosuus ovat toiminnallisia. Kesäyliopistojen toimintastrategiaa voidaan kuvata sanoilla nopeus, joustavuus, taloudellisuus ja yrittäjämäisyys. Hallinnolliset kulut on pystytty pitämään pieninä. Kesäyliopistoilla ei myöskään ole omia kiinteistöjä, vaan opetus järjestetään koulutuskohtaisesti sopivissa muiden oppilaitosten tiloissa. Kesäyliopistojen on mahdollista sopeuttaa toimintaansa muuttuvan rahoituksen mukaan melko helposti. Kesäyliopistojen kustannuksista vain 30 % rahoitetaan valtionosuuksilla ja –avustuksilla. Opiskelijamaksut kattavat 45 % kustannuksista.*

*Kesäyliopistojen erityinen koulutustehtävä on avoin korkeakouluopetus sekä alueen muihin sivistys- ja osaamistarpeisiin vastaaminen myös korkeakoulutettu väestö huomioiden.* Kesäyliopistot järjestävät yliopistojen jälkeen toiseksi eniten avointa yliopisto-opetusta Suomessa. Vapaan sivistystyön oppilaitosten järjestämästä avoimesta yliopisto-opetuksesta kesäyliopistojen osuus on suurin. Vuonna 2012 osuutemme oli 68 % tunneista. Opiskelijoita oli yhteensä 12 588 (netto) ja osallistumisia 35000. Opiskelijoista 3553 oli korkeakoulussa kirjoilla. Avoimessa ammattikorkeakouluopetuksessa oli yhteensä 564 opiskelijaa.

**Taulukko 1. Vapaan sivistystyön toteuttama avoin yliopisto-opetus sekä avoinammattikorkeakouluopetus (tunnit) 2012[[1]](#footnote-1)**

|  |  |  |  |  |  |  |  |
| --- | --- | --- | --- | --- | --- | --- | --- |
|  | Kansalaisopisto | % | Kansanopisto | % | Kesäyliopisto | % | Yhteensä |
| Avoin ammattikorkeakouluopetus | - |  | 205 | 8,5 | 2 199 | 91,5 | 2 404 |
| Avoin yliopisto-opetus | 7 774 | 11 | 14 360 | 20,5 | 47 669 | 68,2 | 69 880 |

*Haluamme painottaa, että kesäyliopistot ovat tehokkain avoimen korkeakouluopetuksen toteuttaja; pienellä valtionosuuden muodossa annetulla siemenrahalla saavutetaan vuosittain n. 13000 opiskelijaa ja toteutetaan 48000 opetustuntia.* Opintojen tukipalvelujen kehittämisen ansiosta kesäyliopistoissa suoritetaan suhteellisesti enemmän opintopisteitä opinto-oikeuksia kohti kuin muissa oppilaitoksissa, opintojen läpäisy on vahva. Opiskelijamme suorittivat vuonna 2012 yhteensä 73120 opintopistettä. Määrä on noin 20 % kaikista avoimen yliopisto-opetuksen opintopisteistä ml. avoimet yliopistot.

*Kesäyliopistojen kautta opiskelijoiden saavutettavissa ovat sekä avoin yliopisto-opetus että avoin ammattikorkeakouluopetus, duaalimallin synergiaedut ovat olemassa.* Kesäyliopistot ovat ainoa oppilaitosmuoto avointen yliopistojen lisäksi, joka toteuttaa avointa korkeakouluopetusta laajasti myös yliopistopaikkakuntien ulkopuolella. Kesäyliopistot lisäävät koulutuksen saatavuutta, erilaisia oppimisreittejä ja luovat siten koulutuksellista tasa-arvoa.

*Suomen kesäyliopistot ry esittää halunsa kehittää kesäyliopistojen ja korkeakoulujen välistä yhteistyötä nykyistä laajemmaksi ja syvemmäksi. Kesäyliopistoilla on täydet valmiudet osallistua korkeakoulujen kesälukukauden toteuttamiseen. Kesäyliopistoilla voisi olla myös oma tehtävänsä kandidaattiopintojen järjestämisessä. Nämä tehtävät vastaisivat myös hallituksen rakennepoliittisen ohjelman toimenpiteisiin korkeakouluopiskelijoiden valmistumisaikojen nopeuttamiseksi ja heidän pääsemiseksi nopeammin kiinni työelämään.*

*Suomen kesäyliopistot ry kiinnittää huomiota siihen, että vapaa sivistystyö, avoin korkeakouluopetus, lukiokoulutus sekä ammatillinen perus- ja aikuiskoulutus ovat monille suomalaisille tärkeä alueellinen ja paikallinen lähipalvelu. Tämä ulottuvuus on tärkeää säilyttää, jotta koulutuksen saavutettavuus ja koulutuksellinen tasa-arvo säilytetään, vaikka taloudellisesti tiukkoina aikoina koulutuksen järjestäjäverkkoa katsotaankin tarpeelliseksi kehittää.*

*Haluamme kiinnittää huomiota siihen, että vapaa sivistystyö on ollut autonominen koulutuksen kenttä, jossa toimijat ovat voineet painottaa ja kehittää koulutusta alueen koulutustarpeiden mukaisesti. Tämä vapaus on tuottanut laadukasta koulutusta, mistä on osoituksena mm. se, että noin miljoona suomalaista opiskelee vuosittain vapaan sivistystyön oppilaitoksissa. Tämä vapaus on tärkeää säilyttää jatkossakin.*

*Yhdistys kiinnittää huomiota siihen, että lakiesitysten perusteluissa korostetaan alueellisen yhteistyön lisäämisen tarvetta. Puollamme tätä tavoitetta. Yhteistyön avulla on mahdollista säilyttää monin paikoin vapaan sivistystyön koulutus, avoin korkeakouluopetus ja lukio- ja ammatillinen koulutus sekä alueellisena ja paikallisena lähipalveluna. Kannatamme yhteistyön tiivistämistä tiede- ja ammattikorkeakoulujen kanssa.*

Lausuntoomme yhtyvät kaikki Suomen kaksikymmentä kesäyliopistoa.

Tampere 13.11.2014

SUOMEN KESÄYLIOPISTOT RY

Raimo Turunen Mika Nirvi

Raimo Turunen Mika Nirvi

Puheenjohtaja Pääsihteeri

1. Tilastokeskus 2013, Tutkintoon johtamaton aikuiskoulutus [↑](#footnote-ref-1)